Meðalveiði fyrstu daga grásleppuvertíðar Grásleppuveiðimenn við Breiðafjörð lögðu net sín í fyrsta skipti á þessu vori sl. fimmtudag 20. maí , eins og lög gera ráð fyrir innan línu sem liggur vestan við Grundarfjörð yfir fjörðinn að Vatnsfirði á Barðaströnd . Að sögn Álfgeirs Marinóssonar á Önnu Karín SH er meðalveiði þessa fyrstu daga vertíðarinnar um sex grásleppur í net eftir fimm nætur , sem er í meðallagi . Álfgeir segir að um 15 bátar verði á grásleppuveiðum úr Hólminum þetta vorið , en milli 30 til 40 bátar séu gerðir út til veiðanna við Breiðafjörð . Álfgeir segir að nokkrir bátar hafi byrjað grásleppuveiðarnar utan umræddrar línu í byrjun aprílmánaðar . Veiðin hafi verið ágæt til þessa og til að mynda eru þeir á Önnu Karín búnir að fá um 60 tunnur af hrognum . Með Álfgeiri rær Páll Aðalsteinsson , en þeir eru meðal fárra grásleppuveiðimanna sem hafa stundað veiðarnar á hverju vori í hátt í tvo áratugi . Það kom fram í spjalli við þá félaga í Skessuhorni fyrir vertíðina að þeir hafi aldrei gefist upp á grásleppunni þótt hún hefði gefið misjafnlega af sér um tíðina .